ข้อมูลสรุป (Executive Summary)

กลุ่มบริษัท ซีวีดี เอ็นเตอร์เทนเมนท์ จำกัด(มหาชน) มี บริษัท บีอีซี เวิลด์ จำกัด (มหาชน)
เป็นผู้ถือหุ้นรายใหญ่ โดยมีสัดส่วนการถือหุ้นเป็นจำนวนร้อยละ 20 ของจำนวนหุ้นทั้งหมด

การดำเนินธุรกิจของ “กลุ่มซีวีดี”

บริษัท ซีวีดี เอ็นเตอร์เทนเมนท์ จำกัด (มหาชน) (CVDE) ประกอบธุรกิจดังนี้ 

1)  เป็นผู้ผลิตและจำหน่ายม้วนวีดีโอเทป กล่องพลาสติกบรรจุม้วนเทปวีดีโอ(Library case)
    กล่องพลาสติกบรรจุแผ่นดิสก์(P&MFD case) กล่องพลาสติกบรรจุแผ่นซีดีเพลงและวีซีดี(CD
    case) และกล่องพลาสติกบรรจุแผ่นดีวีดี(DVD case) ซึ่งได้หยุดดำเนินงานส่วนงานนี้
    ตามมติที่ประชุมวิสามัญผู้ถือหุ้น ครั้งที่ 1/2545 เมื่อวันที่ 12 กันยายน 2545
    ได้มีมติให้บริษัทฯหยุดดำเนินการส่วนงานโรงงานชลบุรี ซึ่งผลิตตลับวีดีโอเป็นสินค้าหลัก
    เนื่องจากปัจจุบันความต้องการตลับวีดีโอในท้องตลาดลดลงอย่างมาก
    เพราะผู้บริโภคหันไปนิยมสินค้าประเภทวีซีดีและดีวีดีแทน
    และให้ดำเนินการขายทรัพย์สินของส่วนโรงงานชลบุรี
    ซึ่งส่วนใหญ่เป็นเครื่องจักรและอุปกรณ์ที่เกี่ยวเนื่องกับการผลิตวีดีโอและบรรจุภัณฑ์พลาสติกต่างๆ

2)  ให้บริการรับจ้างอัดวีดีโอเทป

3)  ลงทุนในบริษัทย่อยซึ่งดำเนินธุรกิจตามหมายเหตุประกอบงบการเงินข้อ 8 ดังนี้

    บริษัท ซีวีดี อินเตอร์เนชั่นแนล
    จำกัด(CVDI)เป็นผู้ถือลิขสิทธิ์การให้เช่าและจัดจำหน่ายภาพยนตร์จากค่ายต่างๆ
    ทั้งในประเทศและต่างประเทศ และดำเนินธุรกิจแฟรนไชส์ภายใต้ชื่อร้านโชว์ไทม์

    บริษัท ซีวีดี มีเดีย จำกัด (CVD Media)
    ประกอบธุรกิจจัดหาและจัดจำหน่ายลิขสิทธิ์ภาพยนตร์ค่ายอิสระทั้งจากในประเทศ
    และต่างประเทศ และในปี 2546
    บริษัทได้ประกอบธุรกิจจัดหาและจัดจำหน่ายลิขสิทธิ์ภาพยนตร์จีนของ เอชเค ทีวีบี ฮ่องกง
    ในรูปแบบวีดีโอซีดี แทนบริษัท ซีวีดี อินเตอร์เนชั่นแนล จำกัด

ภาวะอุตสาหกรรมและการแข่งขัน

ธุรกิจจัดจำหน่ายภาพยนตร์พร้อมลิขสิทธิ์ในรูปแบบวีดีโอเทป วีดีโอซีดี และดีวีดี
เป็นธุรกิจหลักของกลุ่มซีวีดี
ธุรกิจดังกล่าวมีการแข่งขันสูงทั้งจากคู่แข่งที่ดำเนินการถูกต้องตามกฎหมายและไม่ถูกต้องตามกฎหมาย
แต่กลุ่มซีวีดีมีสถานภาพที่ได้เปรียบคู่แข่งเนื่องจากเป็นผู้ถือลิขสิทธิ์แต่เพียงผู้เดียวในประเทศไทยในการให้เช่าและจัดจำหน่ายภาพยนตร์ฮอลลีวู้ดส่วนใหญ่ในเครือเมเจอร์ซึ่งได้รับความนิยมอย่างสูงจากผู้ชมภาพยนตร์ทั่วโลกในเรื่องคุณภาพและความบันเทิง
นอกจากนี้ยังเป็นผู้ถือลิขสิทธิ์ภาพยนตร์จีนชุดของเอช เค ทีวีบี ฮ่องกง
ภาพยนตร์จากค่ายอิสระต่างๆในประเทศอเมริกา และค่ายอื่นๆในประเทศ
อีกทั้งคุณภาพสินค้าของกลุ่มซีวีดีเป็นที่ยอมรับของผู้บริโภคมีความคมชัดของภาพและเสียงในระดับมาตรฐานสากล

สำหรับการจัดการด้านลิขสิทธิ์ภาพยนตร์ กลุ่มซีวีดีประสบกับปัญหาเรื่องการถูกละเมิดลิขสิทธิ์อย่างหนัก
แม้ว่ารัฐบาลชุดปัจจุบันจะมีนโยบายปราบปรามการละเมิดลิขสิทธิ์ที่ชัดเจนกว่าในอดีตที่ผ่านมาก็ตาม
ส่งผลให้ผลิตภัณฑ์ที่มีการละเมิดลิขสิทธิ์ดังกล่าวมีการวางจำหน่ายโดยแพร่หลายและขายในราคาต่ำกว่าราคาขายของกลุ่มซีวีดีมาก
ทำให้สูญเสียรายได้ส่วนหนึ่งไป
อย่างไรก็ตามปัญหาดังกล่าวข้างต้นกลุ่มซีวีดีได้มีแนวทางแก้ไขโดยเน้นกลยุทธ์ด้านราคา
และวางมาตรการในการตรวจจับการละเมิดลิขสิทธิ์อย่างเข้มงวดและต่อเนื่อง

และในปี 2546 บริษัทยังคงมุ่งเน้นกลยุทธ์ด้านราคาที่ประสบผลสำเร็จระดับหนึ่ง
ด้วยการลดราคาสินค้าลง โดยภาพยนตร์เกรด A จะลดลงเหลือ 300 บาท ภาพยนตร์เกรด B
จะลดลงเหลือ 280 บาท ภาพยนตร์เกรด C จะลดลงเหลือ 220 บาท
นอกจากนี้ภาพยนตร์ใหญ่เกรด A บางเรื่อง จะขายปลีกในราคา 190 บาท (รวมภาษีมูลค่าเพิ่ม)
ซึ่งจะออกวางจำหน่ายประมาณ 3 – 4 เรื่องต่อเดือน

ผลการดำเนินงานและการเปลี่ยนแปลงฐานะการเงินในช่วงปีที่ผ่านมา

ในปี 2545 ที่ผ่านมาบริษัทและบริษัทย่อยมีผลขาดทุนสุทธิ 67.9 ล้านบาท ขาดทุนลดลงจากปีก่อน
147.7 ล้านบาท
เนื่องจากในปีนี้ไม่มีผลขาดทุนจากการเปลี่ยนแปลงกิจกรรมดำเนินงานของบริษัทย่อย
แต่อย่างไรก็ตาม บริษัทมีการหยุดดำเนินงานส่วนงานโรงงานชลบุรีดังกล่าวข้างต้น
ส่งผลให้บริษัทต้องบันทึกผลขาดทุนจากการหยุดดำเนินงานส่วนงานดังกล่าว เป็นจำนวนเงินประมาณ
93.9 ล้านบาท ซึ่งประกอบด้วย ค่าเผื่อผลขาดทุนจากการจำหน่ายสินทรัพย์ 57 ล้านบาท
ค่าเผื่อผลขาดทุนจากการจำหน่ายสินค้าคงเหลือ 14 ล้านบาท
เงินชดเชยพนักงานเนื่องจากออกจากงาน 18 ล้านบาท และประมาณการค่าใช้จ่ายอื่นๆ 5 ล้านบาท

หากพิจารณาผลประกอบการโดยไม่คำนึงถึงผลขาดทุนทั้งสองรายการดังกล่าวข้างต้นแล้ว
จะเห็นได้ว่า ในปี 2545 บริษัทจะมีผลกำไร 26.0 ล้านบาท เพิ่มขึ้น 83.6 ล้านบาท
เมื่อเปรียบเทียบกับปีก่อนที่มีผลขาดทุน 57.6 ล้านบาท ซึ่งมีสาเหตุหลักมาจากบริษัทย่อยทั้งสอง
มีผลประกอบการเป็นผลกำไร โดยในส่วนงานของ CVDI มียอดขายเพิ่มขึ้นจากปีก่อนประมาณร้อยละ
23 โดยเฉพาะในส่วนของวีดีโอซีดี ซึ่งกำลังได้รับความนิยมเป็นอย่างมาก
นอกจากนี้ในส่วนของรายได้อื่นของกลุ่มซีวีดีก็เพิ่มขึ้น
โดยส่วนใหญ่เป็นรายได้จากการขายสินทรัพย์ของส่วนงานที่หยุดดำเนินงานข้างต้น
ประกอบกับค่าใช้จ่ายในการขายและบริหารลดลง
ซึ่งเป็นผลกระทบมาจากส่วนงานที่หยุดดำเนินงานเช่นกัน

ด้านการเปลี่ยนแปลงฐานะการเงิน พบว่าสินทรัพย์รวมของกลุ่มซีวีดีลดลง 83.3 ล้านบาท
ซึ่งประมาณร้อยละ 53 เป็นการลดลงของที่ดิน อาคาร และอุปกรณ์ และสินค้าคงเหลือ ลดลงร้อยละ
40 อันเนื่องมาจากการหยุดดำเนินงานส่วนงานโรงงานชลบุรี
และการขายสินทรัพย์ของส่วนงานที่หยุดดำเนินงานดังกล่าวข้างต้น แต่ในด้านลูกหนี้การค้า
เพิ่มขึ้นร้อยละ 68 เนื่องจากในปีที่ผ่านมาบริษัทมุ่งเน้นการตลาดที่ตลาดขายขาด
ควบคู่ไปกับการใช้กลยุทธ์ด้านราคา ส่งผลให้ลูกหนี้มีแนวโน้มเพิ่มขึ้นดังกล่าว แต่อย่างไรก็ตาม
บริษัทใช้นโยบายการควบคุมคุณภาพและติดตามลูกหนี้อย่างใกล้ชิด
ส่งผลให้กลุ่มซีวีดีไม่มีปัญหาเรื่องสภาพคล่องในการดำเนินธุรกิจ
ดังจะเห็นได้จากบริษัทมีกระแสเงินสดจากการดำเนินงานเป็นจำนวนมาก และมีเงินลงทุนชั่วคราว
เพิ่มขึ้นจากปีก่อนถึงร้อยละ 265